CELEX: 32008D0790
Language: el
Date: 2008-10-07 00:00:00
Title: 2008/790/ΕΚ: Απόφαση της Επιτροπής, της 7ης Οκτωβρίου 2008 , για την τροποποίηση της απόφασης 2006/133/ΕΚ που απαιτεί από τα κράτη μέλη να λάβουν, προσωρινά, συμπληρωματικά μέτρα κατά της εξάπλωσης του Bursaphelenchus xylophilus (Steiner et Buhrer) Nickle και λοιπών (νηματώδης σκώληκας των κωνοφόρων) όσον αφορά περιοχές στην Πορτογαλία, εκτός εκείνων στις οποίες διαπιστώθηκε ότι δεν έχει εμφανιστεί [κοινοποιηθείσα υπό τον αριθμό Ε(2008) 5555]

11.10.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 271/47
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 7ης Οκτωβρίου 2008
   για την τροποποίηση της απόφασης 2006/133/ΕΚ που απαιτεί από τα κράτη μέλη να λάβουν, προσωρινά, συμπληρωματικά μέτρα κατά της εξάπλωσης του Bursaphelenchus xylophilus (Steiner et Buhrer) Nickle και λοιπών (νηματώδης σκώληκας των κωνοφόρων) όσον αφορά περιοχές στην Πορτογαλία, εκτός εκείνων στις οποίες διαπιστώθηκε ότι δεν έχει εμφανιστεί
   [κοινοποιηθείσα υπό τον αριθμό Ε(2008) 5555]
   (2008/790/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 16 παράγραφος 3,
   Εκτιμώντας τα ακόλουθα:
   
               (1)
            
            
               Σύμφωνα με την απόφαση 2006/133/ΕΚ της Επιτροπής, της 13ης Φεβρουαρίου 2006, με την οποία απαιτείται από τα κράτη μέλη να λάβουν, προσωρινά, συμπληρωματικά μέτρα κατά της εξάπλωσης του Bursaphelenchus xylophilus (Steiner et Buhrer) Nickle και λοιπών (νηματώδους σκώληκα των κωνοφόρων – ΝΣΚ) όσον αφορά περιοχές της Πορτογαλίας, εκτός εκείνων στις οποίες διαπιστώθηκε ότι δεν έχει εμφανιστεί (2), η Πορτογαλία εφαρμόζει σχέδιο εκρίζωσης κατά της εξάπλωσης του νηματώδους σκώληκα των κωνοφόρων.
            
         
               (2)
            
            
               Η απόφαση 2006/133/ΕΚ τροποποιήθηκε τελευταία με την απόφαση 2008/684/ΕΚ της Επιτροπής (3), για την επιβεβαίωση των προσωρινών μέτρων που προβλέπονται στην απόφαση 2008/489/ΕΚ της Επιτροπής (4). Τα μέτρα αυτά διασφαλίζουν ότι το ευπαθές υλικό δεν μετακινείται εκτός της οριοθετημένης περιοχής.
            
         
               (3)
            
            
               Η Πορτογαλία ενημέρωσε την Επιτροπή κατά τη συνεδρίαση της μόνιμης φυτοϋγειονομικής επιτροπής στις 3 Ιουλίου 2008 ότι είχε εξετάσει 2 145 τοποθεσίες στην Πορτογαλία, ότι είχαν ληφθεί δείγματα κατά περίπτωση και ότι, στη διάρκεια της έκτακτης εκστρατείας επιτήρησης που διοργανώθηκε το πρώτο εξάμηνο του 2008, είχε επιβεβαιωθεί συνολικός αριθμός 50 κρουσμάτων ΝΣΚ, διάσπαρτα σε διάφορες τοποθεσίες στην επικράτειά της.
            
         
               (4)
            
            
               Ενόψει αυτών των νέων στοιχείων, είναι αναγκαίο να ενισχυθεί η προστασία της ζώνης ασφαλείας γύρω από τη μολυσμένη ζώνη της οριοθετημένης περιοχής και να εφαρμοστούν οι ίδιες απαιτήσεις στις μετακινήσεις του ευπαθούς υλικού από τη μολυσμένη ζώνη στη ζώνη ασφαλείας, όπως εφαρμόζονται ήδη στις μετακινήσεις από τις οριοθετημένες περιοχές στις άλλες περιοχές.
            
         
               (5)
            
            
               Προκειμένου να μεγιστοποιηθεί το αποτέλεσμα των διαθέσιμων πόρων για τις δοκιμές ανίχνευσης, οι απαιτήσεις για δοκιμές όλων των ευπαθών φυτών τα οποία είτε έχει διαπιστωθεί ότι έχουν προσβληθεί από ΝΣΚ, είτε παρουσιάζουν τυχόν συμπτώματα κακής υγειονομικής κατάστασης ή βρίσκονται σε εγκαταλελειμμένες περιοχές, πρέπει να περιοριστούν μόνο στη ζώνη ασφαλείας.
            
         
               (6)
            
            
               Σε περίπτωση που διαπιστωθούν κρούσματα ΝΣΚ επανειλημμένως στην ίδια περιοχή της Πορτογαλίας κοντά στα σύνορα με την Ισπανία, η οριοθετημένη περιοχή πρέπει να επεκταθεί στην Ισπανία και η Ισπανία πρέπει να εφαρμόσει τις ίδιες απαιτήσεις για τη μετακίνηση ευπαθούς ξυλείας και φλοιού και ευπαθών φυτών που μεταφέρονται εντός και από την οριοθετημένη περιοχή της Πορτογαλίας προς την επικράτεια της Ισπανίας και να διεξαγάγει συμπληρωματική έρευνα στην περιοχή αυτή.
            
         
               (7)
            
            
               Όσον αφορά το υλικό για συσκευασίες ευπαθούς ξυλείας και παρόμοια αντικείμενα, οι απαιτήσεις για τη μετακίνηση πρέπει να περιορίζονται σε πρόσφατα παραχθέν υλικό καταγωγής Πορτογαλίας καθώς ο φυτοϋγειονομικός κίνδυνος του παλιού υλικού για συσκευασίες είναι μικρός.
            
         
               (8)
            
            
               Συνεπώς, η απόφαση 2006/133/ΕΚ πρέπει να τροποποιηθεί ανάλογα.
            
         
               (9)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2006/133/ΕΚ τροποποιείται ως εξής:
   
               1.
            
            
               Στο άρθρο 2, η πρώτη παράγραφος αντικαθίσταται από το ακόλουθο κείμενο:
               «Έως τις 31 Μαρτίου 2012, η Πορτογαλία και, κατά περίπτωση, η Ισπανία, εξασφαλίζουν ότι πληρούνται οι όροι που καθορίζονται στο παράρτημα της παρούσας απόφασης, όσον αφορά την ευπαθή ξυλεία, τον ευπαθή φλοιό και τα ευπαθή φυτά που μεταφέρονται εντός οριοθετημένων περιοχών ή από τις περιοχές αυτές, που καθορίζονται σύμφωνα με το άρθρο 5, σε περιοχές εκτός από τις οριοθετημένες περιοχές στα κράτη μέλη ή σε τρίτες χώρες.»
            
         
               2.
            
            
               Στο άρθρο 4, το πρώτο εδάφιο της παραγράφου 2 αντικαθίσταται από τα ακόλουθα:
               «Εκτός από τις έρευνες που προβλέπονται στην παράγραφο 1, η Πορτογαλία και, κατά περίπτωση, η Ισπανία εκπονούν ετησίως σχέδιο έρευνας για τις οριοθετημένες περιοχές το οποίο υποβάλλουν στην Επιτροπή προς έγκριση. Το σχέδιο αφορά την επικινδυνότητα και λαμβάνει υπόψη την κατανομή των ευπαθών φυτών στην πορτογαλική και ισπανική επικράτεια.»
            
         
               3.
            
            
               Στο άρθρο 5 προστίθεται η ακόλουθη παράγραφος μετά την πρώτη παράγραφο:
               «Στην περίπτωση που από τα αποτελέσματα της εξέτασης που αναφέρεται στο άρθρο 4 παράγραφος 2 προκύψει κρούσμα ΝΣΚ σε απόσταση μικρότερη από 20 km από τα σύνορα με την Ισπανία, η Πορτογαλία ενημερώνει αμέσως την Ισπανία. Αν επιβεβαιωθεί το κρούσμα ΝΣΚ εντός 3 km από τα σύνορα με την Ισπανία ή αν ανιχνευθεί άλλο κρούσμα κοντά στο πρώτο μέσα σε ένα χρόνο, η Ισπανία οριοθετεί στο έδαφός της περιοχή ως επέκταση της οριοθετημένης περιοχής της Πορτογαλίας, ώστε να συμπεριλάβει ζώνη ασφαλείας πλάτους 20 km γύρω από την τοποθεσία όπου ανιχνεύθηκε το κρούσμα.»
            
         
               4.
            
            
               Το παράρτημα της απόφασης 2006/133/ΕΚ τροποποιείται σύμφωνα με το παράρτημα της παρούσας απόφασης.
            
         Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 7 Οκτωβρίου 2008.
      
         
            Για την Επιτροπή
         
         Ανδρούλλα ΒΑΣΙΛΕΊΟΥ
         
         
            Μέλος της Επιτροπής
         
      
   
   
      (1)  ΕΕ L 169 της 10.7.2000, σ. 1.
   
      (2)  ΕΕ L 52 της 23.2.2006, σ. 34.
   
      (3)  ΕΕ L 224 της 22.8.2008, σ. 8.
   
      (4)  ΕΕ L 168 της 28.6.2008, σ. 38.
   
      ΠΑΡΑΡΤΗΜΑ
      Το παράρτημα της απόφασης 2006/133/ΕΚ τροποποιείται ως εξής:
      
                  1.
               
               
                  Στο σημείο 1, η εισαγωγική πρόταση αντικαθίσταται από το ακόλουθο κείμενο:
                  «Με την επιφύλαξη των διατάξεων που αναφέρονται στο σημείο 2, σε περίπτωση μετακινήσεων από οριοθετημένες περιοχές σε περιοχές εκτός από τις οριοθετημένες περιοχές στα κράτη μέλη ή σε τρίτες χώρες, καθώς και για μετακινήσεις από το μέρος των οριοθετημένων περιοχών, στο οποίο είναι γνωστό ότι εμφανίζεται ο ΝΣΚ, προς το μέρος των οριοθετημένων περιοχών που έχουν χαρακτηριστεί ζώνη ασφαλείας:»
               
            
                  2.
               
               
                  Στο σημείο 2, η εισαγωγική πρόταση αντικαθίσταται από το ακόλουθο κείμενο:
                  «Σε περιπτώσεις μετακινήσεων εντός των οριοθετημένων περιοχών:»
               
            
                  3.
               
               
                  Στο σημείο 2 στοιχείο α) σημείο iii), η δεύτερη παράγραφος της τρίτης περίπτωσης διαγράφεται.
               
            
                  4.
               
               
                  Το σημείο 2 στοιχείο ζ) αντικαθίσταται ως εξής:
                  
                              «ζ)
                           
                           
                              η ευπαθής ξυλεία που κατάγεται από τις οριοθετημένες περιοχές με τη μορφή πρόσφατα παραχθέντων κιβωτίων συσκευασίας, ξύλινων κυτίων ή βαρελιών και παρόμοιων συσκευασιών, παλετών, παλετοκιβωτίων ή άλλων τελάρων φόρτωσης, στεφάνης παλετών, υποστρωμάτων φορτίου, διαχωριστικών και υποστηριγμάτων, συμπεριλαμβανομένης της ξυλείας που δεν έχει διατηρήσει τη φυσική της κυλινδρική επιφάνεια, υπόκειται σε ένα από τα εγκεκριμένα μέτρα που καθορίζονται στο παράρτημα I του διεθνούς προτύπου για φυτοϋγειονομικά μέτρα αριθ. 15 του FAO σχετικά με τις Κατευθυντήριες γραμμές για προδιαγραφές υλικών για ξύλινες συσκευασίες στο διεθνές εμπόριο και επισημαίνεται σύμφωνα με το παράρτημα ΙΙ του εν λόγω προτύπου.»